**ВРСТЕ РЕЧИ**

|  |  |
| --- | --- |
|  | * Граматика (грч. grammatike techne, од gramma ‒ једно слово; techne – вештина; вештина употребе слова, писмена вештина) лингвистичка је дисциплина, која изучава посебан, конкретан језик, а предмет изучавања је:   ‒ описивање утврђеног (стандардног) језика;  ‒ закони језика;  ‒ систем језичких елемената и језичких појава;  ‒ опис структуре језика;  ‒ проучавање система, особина и функције основних језичких јединица (гласова, речи, синтагми, реченица)  ‒ утврђивање језичких правила и принципа правилности језика.   * **Фонетика** са фонологијом је наука која проучава гласове. * **Лексикологија** се бави појмом који реч означава (проучава лексему као јединицу речника ‒ лексикона; њен састав, порекло, структуру, стилске квалитете), а семантика проучава значење речи и промену значења речи. * **Морфологија** је наука о језику која се бави облицима, структуром и саставом речи. Морфологија у ужем смислу је део науке о језику који проучава врсте речи и различите облике речи, а морфологија у ширем смислу проучава и грађење речи. |
|  | * Речи у српском језику се на основу значења и променљивости облика деле на **променљиве и непроменљиве** (променљиве: именице, придеви, заменице, неки бројеви, глаголи; непроменљиве: прилози, предлози везници, речце, узвици).   „‒ Хеј, мој куме, ‒ рече Радан сасвим јетко, ‒ ја сам је до сад десет пута платио!  ‒ Зар ову главу?!  ‒ Ту, баш ту исту главу ‒ познајем је добро!... Ја сам је и набавио капетану. Ево, где је окрњи црно дете на броду више Петрова вира!  Виш, па девет пута, мој куме, и ето докле сам доспео!...”  1. Речи КУМЕ, РАДАН, ГЛАВУ, КАПЕТАНУ, ДЕТЕ, БРОДУ, ВИРА и друге њима сличне именују бића, предмете, места, појаве или појмове, служе као називи, имена нечега, и зову се именице.  2. Речи ЦРНО, ПЕТРОВА стоје уз именице (ЦРНО ДЕТЕ, ПЕТРОВА ВИРА) ближе их одређујући (по особини, по припадности...). Ове речи називају се придевима. Увек се слажу у роду, броју и падежу са именицама уз које стоје.  3. Речи МОЈ, ЈА, ЈЕ, ОВУ, ТУ упућују на оно што се означава именицом или на оно што се означава придевом ‒ то су заменице.  4. Реч ДЕВЕТ („ја сам је до сад девет пута платио”) која означава колико је пута Радан куповао главу шећера, и сличне речи (ПЕТ, ТРЕЋИ, ДВЕ) називају се бројевима .  5. Речи РЕЧЕ, (је)САМ, ПЛАТИО, ПОЗНАЈЕМ, НАБАВИО, ОКРЊИ, ВИ(ди)Ш, ДОСПЕО означавају вршење неке радње („ја сам је и набавио капетану”), неко збивање („смрачује се”) или стање у коме се неко или нешто налази („бол болује”) ‒ то су глаголи.  6. Речи САСВИМ, ЈЕТКО, ПУТА, ДОБРО, ГДЕ, ДОКЛЕ, које стоје уз глаголе одређујући место, време и начин вршења радње („рече Радан сасвим јетко”, „познајем је добро”) називају се прилозима.  7. Речи НА и ВИШЕ („на броду”, „више Петрова вира”) јесу предлози који одређују однос речи уз које стоје према другим речима у реченици (просторни: „Зашао је иза куће” временски: „С јесени долазе кише”).  8. Речи И, ПА повезују речи („Ја сам је и набавио”) или реченице („Виш, па девет пута, мој куме, и ето докле сам доспео”) и називају се везницима.  9. Речима ЕВО, ЕТО, ЗАР истиче се оно о чему се говори и тиме изражава лични однос према ономе шта се казује („и ето докле сам доспео”) ‒ то су речце.  10. Реч ХЕЈ је узвик изазван Радановим снажним душевним расположењем које се јавило када је видео главу шећера у кумовим рукама („Хеј, мој куме!”) ‒ то је узвик.  Приступа се дефинисању граматичких (морфолошких и класификационих) категорија речи.   * Граматичка категорија је систем граматичких облика променљивих врста речи којима се изражава неки граматички однос. Граматичке категорије могу бити морфолошке и класификационе. * Класификационе категорије су сталне вредности (својства) врсте речи на основу којих се оне класификују у групе (скупине, врсте). Морфолошке категорије представљају систем алтернативних вредности које се приписују једној врсти речи. Код именица је род класификациона категорија: једна именица је сама по себи неког рода (мушког, женског или средњег ‒ он је њено стално, непроменљиво обележје) па се и класификује у групу именица мушког, женског или средњег рода. Број и падеж су граматичке категорије: именица се увек појављује у облику једнине или множине ‒ не може да се искаже а да не буде у неком од та два облика; такође, кад год се нека именица употреби, она мора да буде у једном од падежа. * Именица мења свој облик зависно од броја и падежа, али у свим тим облицима она остаје у истом роду. Број и падеж су променљиви и зависе од функције именице у реченици и од њеног односа према контексту ‒ другим речима у реченици. * Код придева, граматичке категорије су род, број, падеж, вид и степен поређења; * Граматичке категорије код глагола су време (глаголски облик), лице, број, род, стање, потврдност/одричност. * Непроменљиве речи увек се употребљавају у једном облику: прилози, предлози, везници, речце и узвици. Има неких изузетака.   а) Неки прилози који су по облику једнаки средњем роду придева, компарацијом мењају облик: БРЗО дете БРЖЕ дете НАЈБРЖЕ дете (придев уз имен.) БРЗО трчи БРЖЕ трчи НАЈБРЖЕ трчи (прилог уз глаг.)  б) Неки бројеви се могу мењати: ЈЕДАН увек, ДВА ређе, ТРИ и ЧЕТИРИ ретко. ЈЕДАН ученик ШЕСТ ученика од ЈЕДНОГ ученика, али: од ШЕСТ ученика са ЈЕДНИМ учеником са ШЕСТ ученика. |
|  |  |

**ПРЕПИШИТЕ У СВЕСКЕ**

|  |
| --- |
| **Врсте речи**  **Променљиве и непроменљиве речи**  **ПРОМЕНЉИВЕ**  ‒ именице (куме, Радан, главу, капетану, дете, броду, вира)  ‒ придеви (црно, Петрова)  ‒ заменице (мој, ја, је, ову, ту)  ‒ глаголи (рече, сам, платио, познајем, набавио, окрњи, виш, доспео)  ‒ бројеви (девет)  **НЕПРОМЕНЉИВЕ**  **‒** прилози (сасвим, јетко, пута, добро, где, докле)  ‒ предлози (на, више)  ‒ везници (и, па)  ‒ речце (ево, ето, зар)  ‒ узвици (хеј)  **Морфолошке и класификационе категорије речи**  **Врста речи ‒ Граматичке категорије**  именице ‒ род, број, падеж  придеви ‒ род, број, падеж, вид, степен поређења  заменице ‒ род, број, падеж, лице  неки бројеви ‒ род, број, падеж  глаголи – род, број, стање, вид, глаголски облик, потврдност/одричност  прилози ‒ поређење (степен поређења) |

**ДОМАЋИ ЗАДАТАК**

1. Којим врстама припадају речи:

иако: \_\_\_\_\_\_\_\_\_\_\_\_\_; сада \_\_\_\_\_\_\_\_\_\_\_\_\_\_\_\_\_; ка \_\_\_\_\_\_\_\_\_\_\_\_\_\_\_\_\_.

1. Из реченице **Петао је сваки час поскакивао, осетљив на било који, ма најмањи ћух и промену.**

Испиши именице :

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Којој врсти речи припадају ове речи:

аустријски, кожни, сед

1. Подвуци глагол у реченици: **Кад су удариле ведрине.**
2. Из реченице: **С пролећа, кад су удариле ведрине, кад вид очи шаљу далеко, обе се куле указаше једновремено житељима града**, препиши све глаголе.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Подвуци све прилоге у реченици:

**Прво отац седе за сто, затим мајка, и тако смо седели, у кругу, неми, испод блештавог лустера.**